ŽILINA. Beskydské lesy v okolí Čadce a Námestova zasiahnuté hubovou a lykožrútovou kalamitou sa lesníkom podarilo omladiť zmiešanými porastami za 5,6 miliónov eur z eurofondov. Slovenskí a poľskí lesníci obnovili na obidvoch stranách hranice spolu 1 890 hektárov lesa. Novo založené zmiešané porasty s vyšším podielom buka sú odolnejšie proti kalamitám a znížiť majú aj riziko povodní v podhorských oblastiach.
"Revitalizácia znamená oživenie lesa, nie je to iba vyrúbanie uschýnajúcich smrekových porastov. Sadením pôvodných drevín vraciame lesu jeho prirodzenú skladbu. Oproti dnes ochranármi tak presadzovanému bezzásahovému režimu vypestujeme takýto les niekoľkonásobne rýchlejšie, ako by to dokázala príroda," povedal po ukončení trojročného projektu generálny riaditeľ Lesov SR Igor Viszlai. Štátny podnik Lesy SR mal v projekte na obnovu beskydských lesov vyčlenených 2,1 milióna eur, za ktoré počas troch rokov obnovili 721 hektárov kalamitných porastov a zasadili pritom viac ako 2,1 milióna sadeníc lesných stromov.
V rámci projektu vybudovali aj 32 kilometrov dlhú turistickú trasu Beskydská zelená cesta. Začína v Starej Bystrici upraveným úsekom bývalého násypu lesnej železničky a pokračuje cez Vychylovku, sedlo Príslop a rezerváciu Śrubita až do Rycierky Górnej na poľskej strane. Turistov cez obnovené lesy vedie 18 informačných tabúľ s údajmi o projekte, ale aj o prírodných zaujímavostiach Beskýd.